CELEX: 32019R0693
Language: sl
Date: 2019-02-07 00:00:00
Title: Delegirana uredba Komisije (EU) 2019/693 z dne 7. februarja 2019 o spremembi Delegirane uredbe (EU) št. 481/2014 o dopolnitvi Uredbe (EU) št. 1299/2013 Evropskega parlamenta in Sveta v zvezi s posebnimi pravili o upravičenosti izdatkov za programe sodelovanja

6.5.2019   
               
               
                  SL
               
               
                  Uradni list Evropske unije
               
               
                  L 118/1
               
            
         DELEGIRANA UREDBA KOMISIJE (EU) 2019/693
         z dne 7. februarja 2019
         o spremembi Delegirane uredbe (EU) št. 481/2014 o dopolnitvi Uredbe (EU) št. 1299/2013 Evropskega parlamenta in Sveta v zvezi s posebnimi pravili o upravičenosti izdatkov za programe sodelovanja
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1299/2013 Evropskega parlamenta in Sveta z dne 17. decembra 2013 o posebnih določbah za podporo cilju „evropsko teritorialno sodelovanje“ iz Evropskega sklada za regionalni razvoj (1) ter zlasti člena 18(1) Uredbe,
         ob upoštevanju naslednjega:
         
                     (1)
                  
                  
                     Člen 3 Delegirane uredbe Komisije (EU) št. 481/2014 (2) določa posebna pravila o upravičenosti stroškov osebja za programe sodelovanja. Ta določba se sklicuje na člena 67 in 68 Uredbe (EU) št. 1303/2013 Evropskega parlamenta in Sveta (3) o upravičenosti in poenostavljenih možnostih obračunavanja stroškov. Navedeni členi, kot so bili spremenjeni z Uredbo (EU, Euratom) 2018/1046 Evropskega parlamenta in Sveta (4), ter člen 68a Uredbe (EU) št. 1303/2013, kot so bili uvedeni z Uredbo (EU, Euratom) 2018/1046, so bili preoblikovani. Sklicevanja na določbe Uredbe (EU) št. 1303/2013 in strukturo člena 3(3) do (5) Delegirane uredbe (EU) št. 481/2014 bi bilo zato treba ustrezno spremeniti.
                  
               
                     (2)
                  
                  
                     Izvajanje točke (i) člena 3(6) Delegirane uredbe (EU) št. 481/2014 o eni od dveh metod za izračun urne postavke za delo s krajšim delovnim časom ob gibljivem številu delovnih ur na mesec se je v praksi izkazalo za težavno, zlasti kadar dokument o zaposlitvi ne določa mesečnega delovnega časa, ampak tedenski delovni čas. Točko (i) člena 3(6) navedene uredbe bi bilo zato treba spremeniti, da se izračuna enotna urna postavka na podlagi števila opravljenih ur na mesec. Pri tej metodi bi bilo treba upoštevati tudi razlike med državami članicami in pogodbami o zaposlitvi v zvezi z letnim dopustom in državnimi prazniki, kot je določeno v posameznem delovnem dokumentu, zakonu ali sporazumih, ki so jih socialni partnerji (delodajalci in zaposleni) sklenili na ravni delodajalca določenega uslužbenca ali na ravni zadevnega sektorja ali na nacionalni ravni. To pojasnilo bi se moralo uporabljati za celotno programsko obdobje, da se zagotovi skladen sklop pravil, tj. od datuma začetka veljavnosti Delegirane uredbe (EU) št. 481/2014.
                  
               
                     (3)
                  
                  
                     V skladu s členom 149(3a) Uredbe (EU) št. 1303/2013 so bila o ukrepih, določenih v tej uredbi, opravljena posvetovanja s strokovnjaki, ki jih imenujejo države članice v skladu z načeli, določenimi v Medinstitucionalnem sporazumu o boljši pripravi zakonodaje (5).
                  
               
                     (4)
                  
                  
                     Da se zagotovi pravna varnost ter omejijo neskladnosti med spremenjenimi določbami Uredbe (EU) št. 1303/2013, ki se uporabljajo od 2. avgusta 2018 ali prej v skladu s členom 282 Uredbe (EU, Euratom) 2018/1046, in določbami te uredbe, bi morala ta uredba začeti veljati dan po objavi v Uradnem listu Evropske unije.
                  
               
                     (5)
                  
                  
                     Delegirano uredbo (EU) št. 481/2014 bi bilo zato treba ustrezno spremeniti –
                  
               SPREJELA NASLEDNJO UREDBO:
         
            Člen 1
            Člen 3 Delegirane uredbe (EU) št. 481/2014 se spremeni:
            
                        (1)
                     
                     
                        odstavek 3 se nadomesti z naslednjim:
                        
                           „3.   Stroški osebja se lahko povrnejo:
                           
                                       (i)
                                    
                                    
                                       v skladu s točko (a) člena 67(1) Uredbe (EU) št. 1303/2013 (kot dokazuje dokument o zaposlitvi in plačilni listi); ali
                                    
                                 
                                       (ii)
                                    
                                    
                                       v obliki standardnih stroškov na enoto v skladu s točko (b) člena 67(1), odstavkom 2, prvim pododstavkom odstavka 3 in odstavkom 4 člena 68a navedene uredbe; ali
                                    
                                 
                                       (iii)
                                    
                                    
                                       v obliki pavšalnih zneskov v skladu s točko (c) člena 67(1); ali
                                    
                                 
                                       (iv)
                                    
                                    
                                       v obliki pavšalnega financiranja v skladu s točko (d) člena 67(1) in členom 68a(1) navedene uredbe.“;
                                    
                                 
                     
                  
                        (2)
                     
                     
                        točka (a) odstavka 4 se nadomesti z naslednjim:
                        
                                    „(a)
                                 
                                 
                                    določen odstotek bruto stroškov za zaposlene v skladu s členom 68a(5) Uredbe (EU) št. 1303/2013; ali“;
                                 
                              
                  
                        (3)
                     
                     
                        odstavek 5 se črta;
                     
                  
                        (4)
                     
                     
                        odstavek 6 se nadomesti z naslednjim:
                        
                           „6.   Povračilo stroškov osebja, ki je na operacijo razporejeno za del delovnega časa v skladu s točko (b) odstavka 4, se izračuna na podlagi ene same urne postavke, ki se določi tako, da:
                           
                                       (i)
                                    
                                    
                                       se mesečni bruto stroški za zaposlene delijo s povprečnim mesečnim delovnim časom, izraženim v urah, ob upoštevanju delovnega časa, določenega v dokumentu o zaposlitvi, kakor tudi določenega z zakonom ali sporazumi med socialnimi partnerji na ustrezni ravni; ali
                                    
                                 
                                       (ii)
                                    
                                    
                                       se zadnji evidentirani letni bruto stroški za zaposlene delijo s 1 720 urami.
                                    
                                 Tako dobljena urna postavka se pomnoži s številom dejansko opravljenih ur dela na posamezni operaciji.“
                        
                     
                  
         
            Člen 2
            Ta uredba začne veljati dan po objavi v Uradnem listu Evropske unije.
            Člen 1(4) se uporablja od 14. maja 2014.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 7. februarja 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 347, 20.12.2013, str. 259.
         
            (2)  Delegirana uredba Komisije (EU) št. 481/2014 z dne 4. marca 2014 o dopolnitvi Uredbe (EU) št. 1299/2013 Evropskega parlamenta in Sveta v zvezi s posebnimi pravili o upravičenosti izdatkov za programe sodelovanja (UL L 138, 13.5.2014, str. 45).
         
            (3)  Uredba (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (UL L 347, 20.12.2013, str. 320).
         
            (4)  Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, 30.7.2018, str. 1).
         
            (5)  Medinstitucionalni sporazum med Evropskim parlamentom, Svetom Evropske unije in Evropsko komisijo o boljši pripravi zakonodaje z dne 13. aprila 2016 (UL L 123, 12.5.2016, str. 1).